JC Ritchie struikel, maar hy val nie(Foto: JC Ritchie/Facebook) Die Suid-Afrikaner JC Ritchie het die laaste ronde van die Jonnson Workwear Ope by die Durban-buiteklub met ŉ voorsprong van tien houe afgeslaan. Maar gholf is ŉ onvoorspelbare spel. Selfs met ŉ reuse-voorsprong kan sake skeefloop. Nadat dit voëltjies gereën het in sy eerste drie rondes, moes hy vasklou om net gelyk aan syfer te bly. Intussen het die Belg Christopher Mivis (-20) die baan aan die brand gespeel en in ŉ stadium het Ritchie se voorsprong tot net twee houe gekrimp. Mivis se ronde van 66 houe het ses voëltjies en ŉ arend ingesluit, maar brouhoue op die 17de en 18de het sy doppie geklink. Daarenteen het Ritchie (26) voëltjies op die 17de en 18de aangeteken om steeds met ses houe te wen. Haraldur Magnus (-19) van Ysland was derde nadat hy ook sy laaste ronde in 66 houe voltooi het. Ritchie het verlede week ook die Bain’s Whisky Kaapstad Ope gewen. By die Honda Classic in Florida op die Amerikaanse PGA-toer het die Amerikaner Daniel Berger (-11) ŉ voorsprong van vyf houe ná die derde ronde. Nog ŉ Amerikaner, Chris Kirk (-6), is in die tweede plek saam met die Ier Shane Lowry, die Amerikaner Kurt Kitayama en Sepp Straka van Oostenryk. Die Suid-Afrikaner Dylan Frittelli (-2) is in die gesamentlike sewende plek.